BUDAPEŠŤ. Piati ľudia utrpeli v nedeľu nadránom zranenia, keď na juhomaďarskej diaľnici M5 zbehol z vozovky autobus z Bulharska a prevrátil sa na bok, informovala agentúra MTI.
Pravidelným linkovým autobusom, ktorý smeroval k maďarsko-srbskému hraničnému priechodu v Röszke, cestovalo 49 ľudí. Vozidlo havarovalo na 132. kilometri diaľnice.
Zranených previezli do nemocnice, všetky zranenia boli ľahšie. Príčiny nehody vyšetruje polícia.